Un incendiu uriaş a izbucnit duminică în depozitele companiei naţionale de electricitate, situate în suburbiile de sud ale capitalei Libiei, fără a provoca victime, notează AFP, citat de AGERPRES.
Depozitele de materiale ale Companiei Generale de Electricitate (GECOL) au luat foc duminică seara în zona industrială al-Krimiya, la aproximativ douăzeci de kilometri sud de Tripoli.
Coloane groase de fum negru erau vizibile chiar şi după căderea nopţii din Tripoli, potrivit unui jurnalist al AFP aflat la faţa locului. Înregistrări video difuzate pe reţelele sociale şi media locală au arătat zeci de pompieri încercând să controleze flăcările înainte ca o explozie puternică să-i împingă înapoi.
Anchetă pentru a stabili originea incendiului
Cu toate că nu s-au înregistrat victime, şeful guvernului de unitate naţională, Abdelhamid Dbeibah, a solicitat o anchetă pentru a stabili originea incendiului.
Ministrul de interne, Imad Trabelsi, a ordonat "evacuarea locuinţelor situate în apropierea depozitelor GECOL din al-Krimiya, pe o rază de un kilometru", potrivit unui comunicat dat publicităţii pe Facebook.
Cauzele incendiului sunt deocamdată necunoscute, precum şi amploarea pagubelor.